古劍謝李惟肖示所業
作者：陳襄
朝代：宋

paragraphs: 天工鑄劍挺鋒鋩，洪爐百鍊金爲剛。
閃鑠神鎚飛電光，磨礪七彩成文章。
豐城地僻淪精久，紫氣雄雄射星斗。
未得神功倚天外，一朝誤入張華手。
青霜爲鍔寶爲環，有時捧出黄金盤。
萬靈照灼妖氛走，天地無光秋水寒。
聞道華陰有奇土，試拭繁星袖中舞。
風胡側目觀如堵，一唱人間萬金賈。
夜來幾度風雷嗔，雌雄出沒光如神。
來年决定化平津，坐中有客攀龍鱗。